|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314010L915 |
| Názov aktivity: | Hlavná aktivita č. 4, Podpora a sieťovanie aktérov v politikách sociálnej inklúzie MRK |
| Názov výstupu: | Návrh na opatrenie zamerané na zefektívnenie verejnej správy |
| Názov opatrenia: | Zriadenie expertnej skupiny pre finančnú gramotnosť |
| Subjekt, ktorému sa návrh opatrenia predkladá: | Ministerstvo školstva, vedy, výskumu a športu Slovenskej republiky  Národná banka Slovenska |

**VEC: Návrh opatrenia na zefektívnenie verejnej správy - zriadenie expertnej skupiny pre finančnú gramotnosť**

Obraciame sa na Vás s návrhom opatrenia pre zlepšenie verejnej správy týkajúce sa zriadenia expertnej skupiny pre finančný gramotnosť. Naša organizácia realizuje projekt, ktorý je zameraný na zber podnetov na zefektívnenie verejnej správy a vypracovanie návrhov týchto opatrení. Opatrenie sme formulovali na základe analýzy prieskumu, ktorý je prílohou tohto opatrenia. Informácie o projekte a opatrení sú zhrnuté v nasledovnej tabuľke:

**Úvod**

Opatrenie bolo vytvorené v rámci projektu „Lepšie verejné politiky pre marginalizované rómske komunity“, ktorý realizuje Človek v ohrození, n.o. prostredníctvom operačného programu Efektívna verejná správa.

**Kto dal podnet na riešenie problému**

Podnet na riešenie problému priniesla platforma mimovládnych organizácií, vytvorená v rámci rovnakého projektu, aktivity č. 4 (Podpora a sieťovanie aktérov v politikách sociálnej inklúzie MRK). Platforma sa konala dňa 4. júla 2019. Platforma ako jeden z hlavných problémov v oblasti oddlžovania a finančnej gramotnosti marginalizovaných rómskych komunít (ďalej len „MRK“) pomenovala potrebu zvýšiť finančnú gramotnosť. Na základe daného cieľa organizácia Človek v ohrození vypracovala analýzu subjektov, ktoré pôsobia v oblasti finančnej gramotnosti a ktorá je prílohou tohto opatrenia.

**Pomenovanie problému**

Jedným z problémov ľudí, žijúcich v MRK je nízka finančná gramotnosť. Nízka finančná gramotnosť je zároveň aj všeobecným problémom na Slovensku. Poukazuje na to veľmi vysoká miera zadlženosti Slovákov, ktorá stále rastie, veľký počet exekúcií (vyše 3,7 milióna), ale aj prieskumy viacerých subjektov, ktoré sa zamerali na zmeranie finančnej gramotnosti Slovákov.

Miesto, kde je možné systematicky s celou populáciou pracovať na zlepšení finančnej gramotnosti sú školy. Výuka finančnej gramotnosti však nie je aktuálne v školskom systéme dostatočne systematicky podchytená. Viaceré subjekty preto pôsobia vo vzdelávaní finančnej gramotnosti popri školách, ich činnosť však nie je koordinovaná.

Na poli finančnej gramotnosti v prostredí MRK pôsobia aj Komunitné centrá a Terénni sociálni pracovníci, ktorých zastrešuje viacero subjektov, napríklad Implementačná agentúra, Úrad splnomocnenca pre rómske komunity, alebo nezisková organizácia Človek v ohrození.

**Navrhované opatrenia zamerané na zefektívnenie verejnej správy**

Za účelom riešenia problému s nízkou finančnou gramotnosťou navrhujeme vytvorenie expertnej skupiny, ktorá by pozostávala z osôb pochádzajúcich z organizácií, ktoré už pôsobia na poli finančnej gramotnosti. Subjekty, ktoré navrhujeme za členov expertnej skupiny:

1. ŠTÁT
   * Zástupca Ministerstva školstva, vedy, výskumu a športu Slovenskej republiky
   * Osoby, ktoré sú zodpovedné za editovanie Národného štandardu finančnej gramotnosti
   * Osoby, ktoré sú zodpovedné za prípravu Pedagogicko-organizačných pokynov (časť finančná gramotnosť
   * Metodicko-pedagogické centrum, osoba zodpovedná za finančnú gramotnosť
2. BANKY

* Poštová banka (Grant nápad pre školy a seriál „Cesta za pokladom)
* Nadácia slovenskej sporiteľne (FINQ)
* OVB Allfinanz Slovensko a.s. (Finančná Gramotnosť)

1. NEZISKOVÝ SEKTOR

* Komenského Inštitút (Na každej škole záleží)
* EDULAB a spoločnosť AGEMSOFT (Malá finančná akadémia)
* JA Slovensko (Junior Achievement)
* Nadácia pre Deti Slovenska (Poznaj svoje peniaze)
* Nadácia otvorenej spoločnosti (metodika Aflatoun)
* Človek v ohrození (projekt “Lepšie verejné politiky pre marginalizované rómske komunity)

1. INŠTITÚCIE PÔSOBIACE V MRK

* Úrad splnomocnenca vlády pre rómske komunity
* Implementačná agentúra

Zriaďovateľ expertnej skupiny: Ministerstvo školstva, vedy, výskumu a športu SR, alebo Národná banka Slovenska

Cieľ expertnej skupiny:

* zozbierať informácie o subjektoch, ktoré pôsobia na poli finančnej gramotnosti a ich aktivitách,
* hľadať možnosti, ako expertízu týchto subjektov prepojiť s aktivitami štátu na poli výuky finančnej gramotnosti v školskom systéme
* vytvoriť podklady pre výuku finančnej gramotnosti, tak, aby táto výuka prispela k lepšej finančnej gramotnosti žiakov
* vytvoriť systém hodnotenia pre zlepšovanie finančnej gramotnosti žiakov
* hľadať možnosti prepojenia tejto aktivity s aktivitami prevádzkovateľov Komunitných centier a Terénnymi sociálnymi pracovníkmi, ktorí pôsobia v MRK aj v oblasti finančnej gramotnosti.

Návrh spracovala: JUDr. Martina Stašíková,

Koordinátorka finančnej gramotnosti

Tento projekt je podporený z Európskeho sociálneho fondu z Operačného programu Efektívna verejná správa.